Kort før klokken 7 denne onsdag morgen, blev en kvinde i Farsø påkørt på sin cykel. Det oplyser politiassistent Jesper Fredsgaard fra politiet i Hobro. Den 56-årige kvinde kom cyklende i østlig retning mod Th. Eriksens Vej, da hun i krydset ved Stationsvej ville svinge til venstre ned af Søndergade. Her blev hun ramt af en 18-årig mandlig fører af en personbil. Den 18-årige mand påkørte kvindens venstre side med en sådan kraft, at hun blev slynget og i luften og ramte bilens forrude, inden hun landede på kørebanen. Kvinden er blevet kørt til sygehuset, men på nuværende tidspunkt kender politiet i Hobro ikke kvindens tilstand. Både den 18-årige mand og den 56-årige kvinde er fra Farsø.

Opsummering:
En 56-årig cyklist blev i morges påkørt i Farsø.